Na temelju članka 35. stavka 2. i članka 391. stavka 1. Zakona o vlasništvu i drugim stvarnim pravima („Narodne novine“ broj 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09., 143/12. i 152/14), članka 65. stavka 2. i članka 69. Zakona o sportu („Narodne novine“ broj 71/06., 150/08., 124/10., 124/11., 86/12., 94/13.) i članka 30. Statuta Općine Sveti Ivan Žabno („Službeni glasnik Koprivničko-križevačke županije“ broj 10/13, 2/18. i 6/20) Općinsko vijeće Općine Sveti Ivan Žabno na svojoj 25. sjednici održanoj 29. prosinca 2020. godine donijelo je

**O D L U K U**

**o načinu upravljanja i korištenja sportskih građevina**

**u vlasništvu Općine Sveti Ivan Žabno**

**I. OPĆE ODREDBE**

Članak 1.

Ovom Odlukom utvrđuju se sportske građevine u Općini Sveti Ivan Žabno, uređuje se način upravljanja i korištenja javnih sportskih građevina i drugih sportskih građevina u vlasništvu Općine Sveti Ivan Žabno.

Članak 2.

Javnim sportskim građevinama smatraju se građevine koje su u vlasništvu Općine Sveti Ivan Žabno, te se trajno koriste u izvođenju programa javnih potreba u sportu.

Sportskim građevinama smatraju se uređene i opremljene površine i građevine u kojima se provode sportske aktivnosti, a koje osim općih uvjeta propisanih posebnim propisima za te građevine zadovoljavaju i posebne uvjete u skladu s odredbama Zakona o sportu (,,Narodne novine“ broj [71/06](http://www.zakon.hr/cms.htm?id=56), [150/08](http://www.zakon.hr/cms.htm?id=57), [124/10](http://www.zakon.hr/cms.htm?id=58), [124/11](http://www.zakon.hr/cms.htm?id=59), [86/12](http://www.zakon.hr/cms.htm?id=60), [94/13](http://www.zakon.hr/cms.htm?id=476), [85/15](http://www.zakon.hr/cms.htm?id=12103) i [19/16](http://www.zakon.hr/cms.htm?id=16031)).

 Ostalim sportskim građevinama smatraju se nekretnine koje su u zemljišnim knjigama upisane kao vlasništvo Republike Hrvatske i koje su se na dan 01. siječnja 2017. godine koristile kao sportsko – rekreacijski objekti i sportska igrališta, a koji će se temeljem Zakona o upravljanju državnom imovinom („Narodne novine“ broj 52/18.) upisati u vlasništvo Općine Sveti Ivan Žabno te ostale nekretnine koje nisu u vlasništvu Općine Sveti Ivan Žabno ili Republike Hrvatske, a koriste se kao sportske građevine.

**II. SPORTSKE GRAĐEVINE**

Članak 3.

Ovisno o značenju za sport Općine Sveti Ivan Žabno i načinu upravljanja, javne sportske građevine i druge sportske građevine u vlasništvu Općine Sveti Ivan Žabno (dalje u tekstu: sportske građevine) su:

1. sportske građevine I. kategorije – predstavljaju građevine – nogometna igrališta s pratećim objektima – stadionom, svlačionicama, uredskim – klupskim prostorijama, i to:
	1. sportska građevina u Svetom Ivanu Žabnu (nogometno igralište s pratećim objektima – svlačionice, uredsko – klupske prostorije) na k.č. 33/2 u k.o. Sveti Ivan Žabno,
	2. sportska građevina u Svetom Petru Čvrstecu (nogometno igralište s pratećim objektima – svlačionice, uredsko – klupske prostorije) na k.č. 3974 u k.o. Sveti Petar Čvrstec,

**III. UPRAVLJANJE SPORTSKIM GRAĐEVINAMA**

Članak 4.

Upravitelj sportskih građevina (U daljnjem tekstu: Upravitelj) je fizička ili pravna osoba koja na temelju općeg ili posebnog akta vodi poslove upravljanja nad sportskim građevinama.

U poslove upravljanja sportskim građevinama ubrajaju se sljedeći poslovi:

1. redovito, tekuće i investicijsko održavanje sportske građevine u građevinskom i funkcionalnom smislu, prema namjeni građevine, a posebno za provođenje programa javnih potreba u sportu Općine Sveti Ivan Žabno,
2. davanje u zakup ili podzakup dijelova sportske građevine za obavljanje sportske djelatnosti,
3. davanje u zakup ili podzakup poslovnog prostora u okviru sportske građevine, sukladno posebnim propisima,
4. obavljanje povremenih i godišnjih pregleda sportske građevine radi utvrđivanja njezinog stanja u građevinskom i funkcionalnom smislu,
5. kontrola korištenja sportske građevine sukladno sklopljenim ugovorima,
6. donošenje godišnjeg programa upravljanja sportskom građevinom,
7. drugi poslovi koji, prema posebnim propisima, spadaju u upravljanje sportskom građevinom.

Modernizacija i rekonstrukcija – kapitalno investiranje na sportskim građevinama provodi se u suradnji upravitelja i vlasnika nekretnine – Općine Sveti Ivan Žabno, odnosno za investicijsko održavanje u smislu adaptacije i dogradnje postojećih građevina, izgradnju novih građevina, kao i svih ostalih investicijskih ulaganja, Upravitelj je obvezan ishoditi suglasnost vlasnika nekretnine.

Uz obavezu ishođenja suglasnosti Upravitelj je dužan po završetku kapitalnog investiranja na sportskim građevinama dostaviti izvješće i financijsku dokumentaciju vezanu za kapitalno investiranje vlasniku nekretnine.

Po završetku kapitalnog investiranja, novoizgrađene sportske građevine ili dijelovi sportskih građevina ne mogu se upisati kao vlasništvo nositelja investicije.

Ovisno o uvjetima nositelj investicijskih radova na sportskom objektu mogu biti i Upravitelj i Općina Sveti Ivan Žabno ovisno o prilikama i izvorima financiranja za pojedine investicijske radove.

Upravitelj ne može opteretiti i otuđiti građevine bez suglasnosti vlasnika nekretnine.

Članak 5.

Način upravljanja i korištenja sportskih građevina uređuje se ovisno o njihovu značenju za sport na području Općine Sveti Ivan Žabno i provođenju programa javnih potreba u sportu Općine Sveti Ivan Žabno.

Za upravljanje i održavanje sportskih građevina Općina Sveti Ivan Žabno može osnovati ustanove i trgovačka društva.

Upravljanje sportskim građevinama može se povjeriti: sportskim klubovima, savezima, sportskoj zajednici, ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, uz naknadu određenu aktom o zakupu i kupoprodaji poslovnih prostora u vlasništvu Općine Sveti Ivan Žabno.

Sportske građevine za koje nisu osnovane ustanove i trgovačka društva za upravljanje te koje nisu povjerene na upravljenje sportskim klubovima i savezima, sportskoj zajednici, ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, daju se u zakup.

Članak 6.

Ostvareni prihod od zakupa ili korištenja sportske građevine s osnova odvijanja sportskih, kulturnih i gospodarskih manifestacija Upravitelj je dužan uložiti s namjenom u daljnje održavanje i daljnje poboljšanje uvjeta rada u sportskoj građevini.

Članak 7.

 Način upravljanja i korištenja sportskih građevina za upravljanje zbog kojih je Općina Sveti Ivan Žabno osnovala ustanove uređuje se osnivačkim aktom.

 Način upravljanja i korištenja sportskih građevina zbog kojih je Općina Sveti Ivan Žabno osnovala trgovačka društva, uređuje se ugovorom između Općine Sveti Ivan Žabno i trgovačkog društva.

 Način upravljanja i korištenja sportskih građevina koje se povjeravaju sportskim klubovima i savezima, sportskoj zajednici, ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, uređuje se aktom načelnika o povjeravanju na upravljanje i korištenje sportske građevine.

Članak 8.

Općina Sveti Ivan Žabno provodi, sukladno aktu načelnika o povjeravanju na upravljanje sportske građevine cijeli postupak davanja na korištenje sportske građevine ili dijela sportske građevine sportskim klubovima, savezima i ustanovama.

Upravljanje i korištenje sportskim građevinama povjerava se na vremenski rok od pet godina s mogućnošću produženja a isto se može i prekinuti:

* odlukom Općine Sveti Ivan Žabno,
* prestankom rada ili promjenom djelatnosti Upravitelja;
* prestankom potrebe upotrebe i korištenja od strane Upravitelja.

Članak 9.

 Podnositelj zahtjeva, sportski klub, savez ili ustanova dužni su u svrhu sklapanja Ugovora ili donošenja akta o upravljanju i korištenju sportske građevine dostaviti slijedeće:

* za udruge, dokaz o registraciji u Registar udruga Republike Hrvatske,
* za ustanove, dokaz o statusu ustanove, temeljni akt o osnivanju,
* za trgovačka društva, dokaz o upisu u javni sudski registar,
* program korištenja sportske građevine ili dijela sportske građevine sa planom rada i održavanja sportske građevine ili dijela sportske građevine.

Članak 10.

Način upravljanja i korištenja sportskih građevina iz članka 2. ove Odluke regulira se ugovorom između Općine i Upravitelja iz članka 5. ove Odluke.

Ugovor u ime Općine Sveti Ivan Žabno sklapa Općinski načelnik, a u ime Upravitelja ovlaštena osoba ili osoba upisana u Registar udruga Republike Hrvatske kao ovlaštena za zastupanje.

Članak 11.

 Prostore u sportskim građevinama ili uz njih, a koji nisu u funkciji obavljanja sportske djelatnosti mogu se dodijeliti u zakup kao poslovni prostori putem javnog natječaja odgovarajućom primjenom odredaba akata o zakupu i kupoprodaji poslovnog prostora.

 Prostori uz sportske građevine koji nisu u izravnoj funkciji sporta mogu se dodijeliti pravnim i fizičkim osobama na korištenje kao javne površine odgovarajućom primjenom odredaba akta o javnim površinama.

 Postupke dodjele prostora iz stavka 1. i 2. ovog članka provodi Jedinstveni upravni odjel Općine Sveti Ivan Žabno uz suglasnost općinskog načelnika.

**IV. NADZOR**

Članak 12.

Pravne osobe u sustavu sporta iz članka 5. ove Odluke odnosno korisnici sportskih građevina iz članka 2. ove Odluke obvezni su vlasniku nekretnina dostaviti godišnji izvještaj o upravljanju odnosno godišnji izvještaj o korištenju sportskih građevina najkasnije do kraja ožujka tekuće godine za prethodnu godinu.

Izvještaj iz stavka 1. ovoga članka može biti sastavni dio godišnjeg izvještaja o radu podnositelja.

 Nadzor nad provođenjem ugovora, namjenskim korištenjem sportskih građevina, održavanjem sportskih građevina, korištenja svih sportskih i drugih prostora u sportskim građevinama te nad namjenskim korištenjem sredstava za upravljanje i održavanje sportskih građevina obavlja Jedinstveni upravni odjel Općine Sveti Ivan Žabno.

 Tijelo iz stavka 3. ovog članka vrši nadzor i nad provedbom akta o povjeravanju upravljanja odnosno korištenja sportskih građevina.

U slučaju nepridržavanja ugovornih obveza kao i nepridržavanja obveza iz Ugovora odnosno akta o povjeravanju upravljanja odnosno korištenja sportskih građevina, a na prijedlog Jedinstvenog upravnog odjela Općine Sveti Ivan Žabno općinski načelnik može raskinuti Ugovor odnosno akt o povjeravanju na upravljanje i korištenje sportske građevine staviti izvan snage.

**V. PRIJELAZNE I ZAVRŠNE ODREDBE**

Članak 13.

Na upravljanje i korištenje sportske građevine, ako ovom Odlukom nije određeno drugačije, primjenjuju se opći propisi o upravljanju nekretninama i propisi o sportskim građevinama.

Članak 14.

Korisnici javnih sportskih građevina koji nemaju regulirani odnos s Općinom, u skladu s ovom Odlukom dužni su sklopiti ugovore o upravljanju i korištenju sportskih građevina u roku od 3 mjeseca od stupanja na snagu ove Odluke.

Sa korisnicima koji već od ranije koriste sportske građevine, a zadovoljavaju sve uvjete definirane ovom Odlukom, zaključit će se novi Ugovor o upravljanju i korištenju sportskih građevina kojim će se definirati odredbe prema ovoj Odluci.

Ukoliko udruge koje od ranije koriste prostore u vlasništvu Općine bez naknade odbiju sklapanje novog ugovora prema ovoj Odluci, dužne su u roku od 30 dana od dana dostave pismene obavijesti napustiti prostore sportskih građevina i drugih sportskih građevina.

Članak 15.

Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

OPĆINSKO VIJEĆE OPĆINE SVETI IVAN ŽABNO

KLASA: 620-08/20-01/02

URBROJ: 2137/19-02/1-20-1

 Sveti Ivan Žabno, 29. prosinca 2020.

 PREDSJEDNIK:

 Krešimir Habijanec

**Obrazloženje**

**uz prijedlog Odluke o načinu upravljanja i korištenja sportskih građevina**

**u vlasništvu Općine Sveti Ivan Žabno**

Pravna osnova za donošenje Odluke o načinu upravljanja i korištenja sportskih građevina u vlasništvu Općine Sveti Ivan Žabno nalazi se u čanku 35. stavka 2. Zakona o vlasništvu i drugim stvarnim pravima („Narodne novine“ broj 91/96., 68/98., 137/99., 22/00., 114/01., 79/06., 141/06., 146/08., 38/09., 153/09., 143/12. i 152/14.) koji propisuje da ovlasti za upravljanje stvarima u vlasništvu jedinice lokalne samouprave imaju tijela određena statutom lokalne samouprave, te u člancima 65. stavku 2. i članku 69. Zakona o sportu („Narodne novine“ broj 71/06., 150/08., 124/10., 124/11., 86/12. i 94/13.) koji propisuju da se upravljanje može povjeriti ustanovama i trgovačkim društvima registriranim za obavljanje sportske djelatnosti upravljanja i održavanja sportskih građevina, sportskim klubovima, savezima, sportskoj zajednici.

Upravljanje sportskim građevinama u vlasništvu Općine Sveti Ivan Žabno do sada nije bilo regulirano nekim općim aktom. Upravljanje i korištenje je bilo uređeno u klubovima odnosno udrugama sa područja Općine.

Kako je Općini Sveti Ivan Žabno naloženo od strane revizije da uredi pitanja korištenja, upravljanja i zakupa objekata sportskih građevina predlaže se da se pitanje upravljanja i korištenja sportskih građevina u cijelosti uredi posebnim općim aktom.

Slijedom navedenog, predlaže se Općinskom vijeću Općine Sveti Ivan Žabno razmatranje i donošenje Odluke o načinu upravljanja i korištenja sportskih građevina u vlasništvu Općine Sveti Ivan Žabno.

PROČELNICA:

 Blanka Drožđek Ivezić